**Έκθεση της Κοινοβουλευτικής Επιτροπής Θεσμών, Αξιών και Επιτρόπου Διοικήσεως για την πρόταση νόμου «****Ο** **περί του Προέδρου, των Υπουργών και των Βουλευτών της Κυπριακής Δημοκρατίας (Δήλωση και Έλεγχος Περιουσίας) (Τροποποιητικός) (Αρ. 2) Νόμος του 2021»**

**Παρόντες:**

Δημήτρης Δημητρίου, πρόεδρος Ειρήνη Χαραλαμπίδου

Νίκος Γεωργίου Ζαχαρίας Κουλίας

Ανδρέας Πασιουρτίδης Αλεξάνδρα Ατταλίδου

Η Κοινοβουλευτική Επιτροπή Θεσμών, Αξιών και Επιτρόπου Διοικήσεως μελέτησε την πιο πάνω πρόταση νόμου, η οποία κατατέθηκε από την επιτροπή, σε 24 συνεδρίες της, που πραγματοποιήθηκαν στο χρονικό διάστημα μεταξύ 6 Οκτωβρίου 2021 και 26 Ιουνίου 2024. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής ο Υφυπουργός Έρευνας, Καινοτομίας και Ψηφιακής Πολιτικής, ο Γενικός Διευθυντής και η Διευθύντρια του Τμήματος Υπηρεσιών Πληροφορικής του ίδιου Υφυπουργείου, εκπρόσωποι του Υπουργείου Δικαιοσύνης και Δημοσίας Τάξεως, ο Έφορος Φορολογίας, εκπρόσωποι της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), των ελεγκτικών γραφείων Deloitte, KPMG, Ernst & Young Cyprus Ltd, PwC Cyprus, Grant Thornton Cyprus Ltd και Baker Tilly Cyprus Ltd, ο πρόεδρος του Τριμελούς Συμβουλίου η σύσταση του οποίου προβλέπεται στον περί Ορισμένων Δημόσια Εκτεθειμένων Προσώπων και Ορισμένων Αξιωματούχων της Κυπριακής Δημοκρατίας (Δήλωση και Έλεγχος Περιουσίας) Νόμο [Ν.50(Ι)/2004].

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Γιώργος Κάρουλλας, Νίκος Κέττηρος, Παύλος Μυλωνάς, Μαρίνος Μουσιούττας και Ανδρέας Θεμιστοκλέους, καθώς και τα μη μέλη της κ. Γιώργος Λουκαΐδης και Μάριος Μαυρίδης.

Περαιτέρω, σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α της Βουλής των Αντιπροσώπων. Ειδικότερα, για τη συζήτηση της πρότασης νόμου ολοκληρώθηκε η προβλεπόμενη στον Κανονισμό της Βουλής διαδικασία όσον αφορά τα προνοούμενα σ’ αυτόν στάδια συζήτησης, αλλά, για την επίσπευσή της, τα εν λόγω στάδια έχουν συμπτυχθεί.

Σκοπός της πρότασης νόμου όπως αυτή αρχικά κατατέθηκε είναι η τροποποίηση του περί του Προέδρου, των Υπουργών και των Βουλευτών της Κυπριακής Δημοκρατίας (Δήλωση και Έλεγχος Περιουσίας) Νόμου, ώστε να εξορθολογιστεί το υφιστάμενο νομοθετικό πλαίσιο για το πόθεν έσχες και να αντιμετωπιστούν τυχόν κενά, αδυναμίες και δυσλειτουργίες που παρατηρήθηκαν κατά την εφαρμογή του.

Επισημαίνεται ότι στην πρόταση νόμου, όπως αυτή αρχικά κατατέθηκε, συμπεριλήφθηκαν με απόφαση της επιτροπής και πρόνοιες από αριθμό προτάσεων νόμου οι οποίες είχαν κατατεθεί και συζητηθεί κατά την προηγούμενη Βουλευτική Περίοδο με άλλη σύνθεση της επιτροπής.

Σημειώνεται επίσης ότι η πρόταση νόμου εξετάστηκε παράλληλα με άλλη πρόταση νόμου που κατατέθηκε και αυτή από την επιτροπή και αφορά την αναθεώρηση του υφιστάμενου νομοθετικού πλαισίου για το πόθεν έσχες των αξιωματούχων και των δημόσια εκτεθειμένων προσώπων, με τίτλο «Ο περί Ορισμένων Δημόσια Εκτεθειμένα Προσώπων και Ορισμένων Αξιωματούχων της Κυπριακής Δημοκρατίας (Δήλωση και Έλεγχος Περιουσίας) Νόμος του 2023».

Ειδικότερα, στην πρόταση νόμου, όπως αυτή αρχικά κατατέθηκε, προβλέπονται μεταξύ άλλων τα ακόλουθα:

1. Η αντικατάσταση των όρων και των ορισμών «βουλευτής», «Πρόεδρος» και «υπουργός», αντίστοιχα, με τον νέο όρο «υπόχρεο πρόσωπο» και τον ορισμό του, ο οποίος περιλαμβάνει τον Πρόεδρο της Δημοκρατίας, τους υπουργούς και τους υφυπουργούς, τα μέλη της Βουλής των Αντιπροσώπων και τους ευρωβουλευτές.
2. Η υποχρέωση κατάθεσης από το υπόχρεο πρόσωπο της δήλωσης περιουσιακών στοιχείων στην αρμόδια ειδική επιτροπή εντός τεσσάρων (4) μηνών, αντί εντός τριών (3) μηνών όπως προβλέπεται στον υφιστάμενο νόμο, από την ανάληψη του αξιώματός του, καθώς και εντός τεσσάρων (4) μηνών, αντί εντός τριών (3) μηνών, από τη λήξη της θητείας του ή την παραίτησή του ή από την καθ’ οιονδήποτε τρόπο απώλεια του αξιώματός του.
3. Η ανά διετία επανάληψη της κατάθεσης της δήλωσης περιουσιακών στοιχείων, αντί ανά τριετίας από τον χρόνο ανάληψης του αξιώματος όπως προβλέπεται στον υφιστάμενο νόμο.
4. Η παροχή δυνατότητας στο υπόχρεο πρόσωπο, συνεπεία προσωπικών περιστάσεων απρόβλεπτης φύσης, να υποβάλει αίτημα προς την Ειδική Κοινοβουλευτική Επιτροπή της Βουλής (στο εξής «Ειδική Επιτροπή») για παράταση της προθεσμίας εντός της οποία οφείλει το υπόχρεο πρόσωπο να υποβάλει δήλωση περιουσιακών στοιχείων.
5. Η προσθήκη στο περιεχόμενο της δήλωσης περιουσιακών στοιχείων επιπρόσθετων στοιχείων, όπως στοιχεία σχετικά με τη συμμετοχή του σε νομικό πρόσωπο στη Δημοκρατία ή στην αλλοδαπή είτε μέσω καταπιστευματοδόχου ή φαινομενικού μετόχου είτε υπό την ιδιότητά του πραγματικού δικαιούχου κατά την έννοια που αποδίδεται στον όρο αυτό από τις διατάξεις του περί Ρύθμισης των Επιχειρήσεων Παροχή Διοικητικών Υπηρεσιών και Συναφών Θεμάτων Νόμου, όπως και κάθε άλλου χρηματικού ή μη οφέλους, αλλά αποτιμητού σε χρήμα, το οποίο να προκύπτει από την εν λόγω συμμετοχή.
6. Ο καθορισμός και η ανάλυση των αρμοδιοτήτων της Ειδικής Επιτροπής, η οποία απαρτίζεται από τον Πρόεδρο της Βουλής ως πρόεδρο, δύο τακτικά μέλη και δύο αναπληρωματικά μέλη.
7. Η παροχή στήριξης και καθοδήγησης σε υπόχρεο πρόσωπο ως προς τις απορρέουσες από τις πρόνοιες του προτεινόμενου νόμου υποχρεώσεις του, περιλαμβανομένης της στήριξης ως προς τον κατάλληλο τρόπο συμπλήρωσης της δήλωσης περιουσιακών στοιχείων.
8. Ο διορισμός νόμιμων ελεγκτών κατά την έναρξη κάθε βουλευτικής περιόδου στους οποίους θα ανατίθεται ο έλεγχος του περιεχόμενου των δηλώσεων περιουσιακής κατάστασης, οι οποίοι θα διορίζονται για περίοδο πέντε (5) ετών, κατόπιν πρότασης των εν τη Βουλή πολιτικών κομμάτων, η οποία θα εγκρίνεται με απόφαση της Βουλής των Αντιπροσώπων, καθώς και η δημοσιοποίηση των παρατηρήσεων των πιο πάνω νόμιμων ελεγκτών αναφορικά με τις δηλώσεις ενός εκάστου υπόχρεου προσώπου.
9. Η παροχή δυνατότητας στους νόμιμους ελεγκτές που διορίζονται ad hoc για σκοπούς ανάληψης του έργου της λογιστικής, ελεγκτικής και οικονομικής πραγματοσύνης σε σχέση με το περιεχόμενο της δήλωσης, ώστε να προβαίνουν σε κάθε αναγκαία ενέργεια και να λαμβάνουν κάθε αναγκαίο στοιχείο ή πληροφορία από οποιαδήποτε αρχή, φυσικό ή νομικό πρόσωπο, το οποίο έχει στην κατοχή του τέτοια στοιχεία ή πληροφορίες.
10. Η βελτίωση της διαδικασίας που αφορά την έναρξη έρευνας και τη διενέργεια αυτής κατόπιν απόφασης της Ειδικής Επιτροπής.
11. Η ρύθμιση της διαδικασίας δήμευσης περιουσιακών στοιχείων υπόχρεου προσώπου, σε περίπτωση που διαπιστωθεί ότι το εν λόγω πρόσωπο έχει περιλάβει σε δήλωσή του οποιοδήποτε περιουσιακό στοιχείο του οποίου η πηγή δεν δικαιολογείται ή προκύπτει οποιαδήποτε διαφοροποίηση, χωρίς να παρέχονται επαρκείς επεξηγήσεις.

Σημειώνεται ότι στο πλαίσιο της συζήτησης της πρότασης νόμου κρίθηκε σκόπιμο να διαμορφωθεί πολλές φορές το κείμενό της με την προσθήκη αλλαγών και βελτιώσεων και ως εκ τούτου προέκυψαν αρκετά αναθεωρημένα κείμενα. Ειδικότερα, στο πλαίσιο των εν λόγω βελτιώσεων τα ζητήματα που απασχόλησαν την επιτροπή συνοψίζονται μεταξύ άλλων στα ακόλουθα:

* + - 1. Στην ανάγκη υιοθέτησης των συστάσεων της Ομάδας Κρατών κατά της Διαφθοράς (Επιτροπή GRECO) που περιλαμβάνονται στην έκθεση συμμόρφωσης, στο πλαίσιο του πέμπτου γύρου αξιολόγησης της Κύπρου, οι οποίες αφορούν στην ανάγκη καθιέρωσης ενός ανεξάρτητου και αποτελεσματικού μηχανισμού ελέγχου του περιεχομένου των δηλώσεων περιουσιακών στοιχείων, στη συμπερίληψη και της κινητής περιουσίας και της αξίας αυτής, πέραν της υφιστάμενης υποχρέωσης για δήλωση της ακίνητης περιουσίας και των χρημάτων, καθώς και στην επέκταση της υποχρέωσης υποβολής δήλωσης περιουσιακών στοιχείων και στα εξαρτώμενα μέλη της οικογένειας, αντί να περιορίζεται στην/στον σύζυγο και στα ανήλικα τέκνα του υπόχρεου προσώπου, όπως προβλέπεται σήμερα.
      2. Στον καθορισμό ενός ανεξάρτητου οργάνου το οποίο θα είναι επιφορτισμένο με την άσκηση ελέγχου των περιουσιακών στοιχείων, την παρακολούθηση και την επαλήθευση του περιεχομένου των δηλώσεων και το οποίο θα συνεπικουρεί το έργο της Ειδικής Επιτροπής. Σημειώνεται ότι η επιτροπή κατέληξε μετά από προβληματισμό και ανταλλαγή απόψεων στην επιλογή του Εφόρου Φορολογίας ως του καταλληλότερου προσώπου για τη διενέργεια των εν λόγω ελέγχων.
      3. Στη συχνότητα της υποβολής της δήλωσης περιουσιακών στοιχείων και της διενέργειας του ελέγχου επί του περιεχομένου της, καθώς και στη συχνότητα υποβολής από το υπόχρεο πρόσωπο οποιασδήποτε τυχόν διαφοροποίησης έχει επέλθει στα περιουσιακά του στοιχεία.
      4. Στην προσθήκη στη δήλωση περιουσιακών στοιχείων και άλλων στοιχείων, όπως χρέη σε τραπεζικούς λογαριασμούς, μη εξυπηρετούμενα δάνεια, ψηφιακά νομίσματα κ.λπ., ώστε να δηλώνονται από το υπόχρεο πρόσωπο όλες οι πηγές εσόδων του, περιλαμβανομένης και της κινητής περιουσίας τόσο αυτού όσο και του/της συζύγου και των εξαρτώμενων μελών της οικογένειάς του.
      5. Στη δημοσιοποίηση των στοιχείων που περιλαμβάνονται στη δήλωση περιουσιακών στοιχείων και ειδικότερα στο ποια στοιχεία θα είναι δημοσίως προσβάσιμα, λαμβανομένης υπόψη της σχετικής νομολογίας για το θέμα αυτό. Σύμφωνα με την εν λόγω νομολογία, δεν δικαιολογείται η δημοσιοποίηση των περιουσιακών στοιχείων της/του συζύγου και των ανήλικων τέκνων του υπόχρεου προσώπου, καθότι δεν στοιχειοθετείται πιεστική κοινωνική ανάγκη που να δικαιολογεί την επέμβαση στο δικαίωμα της ιδιωτικής ζωής το οποίο διασφαλίζεται από το Άρθρο 15.1 του Συντάγματος.
      6. Στην ηλεκτρονική υποβολή της εν λόγω δήλωσης μέσω της λειτουργίας μηχανογραφημένου συστήματος το οποίο αναπτύχθηκε από το Υφυπουργείο Έρευνας, Καινοτομίας και Ψηφιακής Πολιτικής, στο πλαίσιο της βελτίωσης της εφαρμογής του νόμου για το πόθεν έσχες των δημόσια εκτεθειμένων προσώπων και των αξιωματούχων. Ειδικότερα, ο καθορισμός των ζητούμενων πεδίων που πρέπει να συμπληρώνονται κατά την ηλεκτρονική υποβολή της δήλωσης περιουσιακών στοιχείων έγινε από το Τριμελές Συμβούλιο, η σύσταση του οποίου προβλέπεται στον πιο πάνω νόμο, σε συνεργασία με το εν λόγω υφυπουργείο.
      7. Στο ενδεχόμενο μεταφοράς στο πεδίο εφαρμογής του προτεινόμενου νόμου συγκεκριμένων αξιωματούχων και δημόσια εκτεθειμένων προσώπων που περιλαμβάνονται σε σχετικό παράρτημα στο περί Ορισμένων Δημόσια Εκτεθειμένων Προσώπων και Ορισμένων Αξιωματούχων της Κυπριακής Δημοκρατίας (Δήλωση και Έλεγχος Περιουσίας) Νόμου, για τα οποία προβλέπεται η υποχρέωση δημοσιοποίησης των περιουσιακών τους στοιχείων. Σημειώνεται ότι στα πιο πάνω πρόσωπα συμπεριλήφθηκαν με βάση την πρόταση νόμου της επιτροπής που αναφέρθηκε πιο πάνω και ο Γενικός Εισαγγελέας της Δημοκρατίας και ο Βοηθός Γενικού Εισαγγελέα της Δημοκρατίας. Περαιτέρω, σημειώνεται ότι, σε σχέση με τη μεταφορά των πιο πάνω προσώπων στο πεδίο εφαρμογής του προτεινόμενου νόμου, η επιτροπή ζήτησε γραπτώς τις απόψεις του Γενικού Εισαγγελέα της Δημοκρατίας μέσω επιστολής της, ημερομηνίας 28 Μαρτίου 2024. Στην πιο πάνω επιστολή ζητήθηκαν οι απόψεις του Γενικού Εισαγγελέα της Δημοκρατίας και για την εισήγηση της επιτροπής για δημοσιοποίηση του συνόλου της καθαρής περιουσίας του υπόχρεου προσώπου στην οποία περιλαμβάνονται και τα περιουσιακά στοιχεία του/της συζύγου ή του/της συμβίου/συμβίας του και των εξαρτώμενων μελών της οικογένειάς του και ειδικότερα κατά πόσο αυτό θα προσκρούει στο Άρθρο 15 του Συντάγματος με το οποίο κατοχυρώνεται το δικαίωμα της ιδιωτικής και οικογενειακής ζωής. Σημειώνεται ότι η επιτροπή δεν έλαβε ακόμη οποιαδήποτε απάντηση στην πιο πάνω επιστολή της μέχρι την ημερομηνία σύνταξης της παρούσας έκθεσης.
      8. Στον καθορισμό και την ανάλυση της όλης διαδικασίας διενέργειας ελέγχου των περιουσιακών στοιχείων.
      9. Στο ενδεχόμενο αντικατάστασης της υφιστάμενης μεθόδου υποβολής της δήλωσης και του υπολογισμού των περιουσιακών στοιχείων, ώστε το υπόχρεο πρόσωπο, αντί να υποβάλει τη συγκεκριμένη έως τώρα δήλωση περιουσιακών στοιχείων, να υποβάλλει κατάσταση ενεργητικού και παθητικού της περιουσίας του εντός τεσσάρων (4) μηνών από την ανάληψη των καθηκόντων του και στη συνέχεια να υποβάλλει επιπρόσθετα εντός τεσσάρων (4) μηνών κατάσταση εσόδων και εξόδων, καθώς και κατάσταση συμφιλίωσης της προσωπικής και επαγγελματικής περιουσίας του. Οι εν λόγω καταστάσεις θα ετοιμάζονται από νόμιμο λογιστή της επιλογής του υπόχρεου προσώπου, ώστε να επιτυγχάνεται αφενός αναλυτικότερη παρουσίαση των περιουσιακών του στοιχείων και αφετέρου να επιτυγχάνεται αποτελεσματικότερος έλεγχος αυτών. Επισημαίνεται ότι, με βάση την ενημέρωση της οποίας έτυχε η επιτροπή σχετικά με τις πιο πάνω καταστάσεις, θα διασφαλίζεται η αντικειμενική και αποτελεσματική παρακολούθηση και επαλήθευση των περιουσιακών στοιχείων του υπόχρεου προσώπου.
      10. Στην ανάγκη προσκόμισης ή όχι υπεύθυνης δήλωσης από πλευράς του υπόχρεου προσώπου για την εξουσιοδότηση των αρμόδιων αρχών για σκοπούς ελέγχου και επαλήθευσης της αλήθειας του περιεχομένου της δήλωσής του, λαμβανομένου υπόψη του τραπεζικού και φορολογικού απορρήτου του ελεγχόμενου προσώπου.

Στο πλαίσιο της συζήτησης που διεξήχθη ενώπιον της επιτροπής, ο Υφυπουργός Έρευνας, Καινοτομίας και Ψηφιακής Πολιτικής ενημέρωσε την επιτροπή για τη συνεργασία που είχε με το υπό αναφορά Τριμελές Συμβούλιο για τη μηχανογράφηση της διαδικασίας ηλεκτρονικής υποβολής της δήλωσης περιουσιακών στοιχείων.

Ο πρόεδρος του Τριμελούς Συμβουλίου τόνισε ότι η όποια τροποποίηση επέλθει στις νομοθεσίες για το πόθεν έσχες πρέπει να έχει ως στόχο τον εντοπισμό τυχόν αθέμιτου πλουτισμού κατά τη διάρκεια της θητείας του υπόχρεου προσώπου.

Η διευθύντρια του Τμήματος Υπηρεσιών Πληροφορικής του αρμόδιου Υφυπουργείου, αφού κατέθεσε στην επιτροπή σχετικό υπόμνημα, ενημέρωσε την επιτροπή για το στάδιο στο οποίο βρίσκεται η ανάπτυξη του μηχανογραφημένου συστήματος μέσω του οποίου θα υποβάλλονται σε ηλεκτρονική μορφή οι δηλώσεις των περιουσιακών στοιχείων των δημόσια εκτεθειμένων προσώπων και αξιωματούχων του κράτους.

Ο Έφορος Φορολογίας επισήμανε ότι το όργανο που θα είναι επιφορτισμένο με τον έλεγχο των περιουσιακών στοιχείων πρέπει να έχει πρόσβαση σε δημόσιες υπηρεσίες και χρηματοπιστωτικούς οργανισμούς, ώστε να επιτυγχάνεται ο αποτελεσματικός έλεγχος. Στο πλαίσιο αυτό, δήλωσε ότι το Τμήμα Φορολογίας διαθέτει τους απαραίτητους μηχανισμούς και τα μέσα, ώστε να γνωρίζει τα περιουσιακά στοιχεία φυσικών προσώπων τόσο στην Κύπρο όσο και στο εξωτερικό και δήλωσε ότι το Τμήμα Φορολογίας είναι σε θέση να αναλάβει τον εν λόγω έλεγχο.

Οι εκπρόσωποι των ελεγκτικών γραφείων εισηγήθηκαν την ανάθεση της διενέργειας ελέγχου και επαλήθευσης του περιεχομένου των δηλώσεων στον Έφορο Φορολογίας, ο οποίος, ασκώντας τις εξουσίες που του παρέχονται από τις διατάξεις του περί Τμήματος Φορολογίας Νόμου, είναι σε θέση να επιτελέσει αποτελεσματικά τον επιδιωκόμενο έλεγχο.

Η Επίτροπος Προστασίας Δεδομένων Προσωπικού Χαρακτήρα επισήμανε στην επιτροπή τόσο γραπτώς όσο και προφορικώς τις υποχρεώσεις που απορρέουν από τις διατάξεις του Γενικού Κανονισμού Προστασίας Δεδομένων (ΕΕ) 2026/679 και του περί της Προστασίας Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου, καθώς και την ανάγκη συμμόρφωσης με τις εν λόγω διατάξεις, ώστε οι πρόνοιες της πρότασης νόμου να συνάδουν με αυτές. Ειδικότερα, επισήμανε μεταξύ άλλων τα ακόλουθα:

1. Για λόγους που σχετίζονται με θέματα ασφάλειας των δεδομένων που δημοσιοποιούνται, η ανάρτηση των περιουσιακών στοιχείων των υπόχρεων προσώπων να πραγματοποιείται σε ειδική ιστοσελίδα της Ειδικής Επιτροπής, η οποία έχει την ιδιότητα του υπεύθυνου επεξεργασίας δεδομένων προσωπικού χαρακτήρα.
2. Τα δεδομένα που θα είναι δημόσια διαθέσιμα μέσω του διαδικτύου θα πρέπει να είναι τα κατάλληλα και τα απολύτως απαραίτητα για την εξυπηρέτηση των σκοπών της διαφάνειας.
3. Η συμμόρφωση με τις διατάξεις του πιο πάνω Κανονισμού απαιτείται και κατά την τήρηση ειδικού αρχείου από την Ειδική Επιτροπή, στο οποίο θα καταχωρούνται τα περιουσιακά στοιχεία και καταστάσεις περιουσίας και όλα τα συναφή με αυτές στοιχεία, καθώς και όλα όσα προκύπτουν στο πλαίσιο της διενέργειας ελέγχου των υποβληθεισών περιουσιακών στοιχείων.
4. Θα πρέπει να διασαφηνιστεί ο ρόλος του Εφόρου Φορολογίας, ο οποίος θα αναλαμβάνει τη διενέργεια των ελέγχων επί του περιεχομένου των υποβληθέντων στοιχείων, καθώς και της διεξαγωγής της ειδικής με βάση τις πρόνοιες της πρότασης νόμου έρευνας, κατόπιν απόφασης της Ειδικής Επιτροπής.

Ο πρόεδρος του Παγκύπριου Δικηγορικού Συλλόγου επισήμανε την ανάγκη υιοθέτησης των συστάσεων της Επιτροπής GRECO, ώστε στη δήλωση να περιλαμβάνονται και στοιχεία αναφορικά με την περιουσία των εξαρτώμενων μελών της οικογένειας του υπόχρεου προσώπου, πέραν από αυτών των ανήλικων τέκνων και του/της συζύγου του. Περαιτέρω επισήμανε ότι στη δήλωση κινητής περιουσίας θα πρέπει να περιλαμβάνονται μεταξύ άλλων και πίνακες, κοσμήματα και τιμαλφή. Επιπροσθέτως, τόνισε ότι με βάση τις συστάσεις της Επιτροπής GRECO κρίνεται σκόπιμη η σύσταση ενός ανεξάρτητου και αποτελεσματικού μηχανισμού ελέγχου για την παρακολούθηση των δηλώσεων περιουσιακών στοιχείων με συχνότερη διενέργεια ελέγχου από νόμιμους ελεγκτές, οι οποίοι θα ελέγχουν και τυχόν διαφοροποιήσεις στα περιουσιακά στοιχεία των ελεγχόμενων προσώπων. Τέλος, επισήμανε την ανάγκη καθορισμού αυστηρότερων ποινών για τις περιπτώσεις παραβιάσεων των διατάξεων της οικείας νομοθεσίας.

Η εκπρόσωπος της Νομικής Υπηρεσίας της Δημοκρατίας, όσον αφορά τη δημοσιοποίηση της δήλωσης περιουσιακών στοιχείων, ενημέρωσε την επιτροπή για τις σχετικές αποφάσεις του Ανωτάτου Δικαστηρίου, σύμφωνα με τις οποίες η δημοσιοποίηση των περιουσιακών στοιχείων των συζύγων και των ανήλικων τέκνων των αξιωματούχων αποτελεί δυσανάλογο μέτρο προς το σκοπό που επιδιώκει ο νόμος, εφόσον οι σύζυγοι και τα τέκνα δεν ασκούν ή έχουν οποιαδήποτε δημόσια εξουσία, με αποτέλεσμα το ενδεχόμενο δημοσιοποίησης των περιουσιακών στοιχείων τους να αντιβαίνει το συνταγματικό δικαίωμα προστασίας της ιδιωτικής τους ζωής. Όσον αφορά τη συχνότητα υποβολής δήλωσης περιουσιακών στοιχείων, ανέφερε ότι η δημοσιοποίηση των στοιχείων που περιλαμβάνονται σε δήλωση περιουσιακών στοιχείων αξιωματούχου δεν διασφαλίζει την αποτροπή φαινομένων διαφθοράς. Αναφορικά με το ενδεχόμενο προσθήκης του Γενικού Εισαγγελέα της Δημοκρατίας και του Βοηθού Γενικού Εισαγγελέα της Δημοκρατίας στον κατάλογο των υπόχρεων προσώπων τα οποία υποχρεούνται να υποβάλλουν δήλωση περιουσιακών στοιχείων, η πιο πάνω εκπρόσωπος κατέθεσε στην επιτροπή σχετική επιστολή του Βοηθού Γενικού Εισαγγελέα της Δημοκρατίας. Στην εν λόγω επιστολή διατυπώνεται η διαφωνία του Γενικού Εισαγγελέα της Δημοκρατίας, καθότι, τηρουμένης της αρχής της αναλογικότητας, η Νομική Υπηρεσία της Δημοκρατίας, για λόγους δημοσίου συμφέροντος και προστασίας της αξιοπρέπειάς της, θα προωθήσει διαδικασία αυτορρύθμισης του πόθεν έσχες του Γενικού Εισαγγελέα της Δημοκρατίας και του Βοηθού Γενικού Εισαγγελέα της Δημοκρατίας κατά τον ίδιο τρόπο με αυτό των δικαστών. Ειδικότερα, όπως επισημαίνεται στην εν λόγω επιστολή, οι εν λόγω αξιωματούχοι υπηρετούν με τους ίδιους όρους με αυτούς των δικαστών του Ανωτάτου Δικαστηρίου. Συναφώς, οι δύο πιο πάνω αξιωματούχοι θα υποβάλλουν δήλωση περιουσιακών στοιχείων, συμπεριλαμβανομένων και των περιουσιακών στοιχείων των συζύγων τους και των ανήλικων τέκνων τους, στον Πρόεδρο του Ανωτάτου Συνταγματικού Δικαστηρίου κατά την ανάληψη των καθηκόντων τους. Επίσης, επικαιροποιημένη δήλωση θα υποβάλλεται ανά τριετία και τελική δήλωση περιουσιακών στοιχείων κατά την αφυπηρέτηση ή παραίτησή τους από το αξίωμα.

Περαιτέρω, η πιο πάνω εκπρόσωπος ανέφερε ότι τα περιουσιακά στοιχεία των πιο πάνω αξιωματούχων δεν θα δημοσιοποιούνται, καθότι δεν είναι πολιτικά εκτεθειμένα πρόσωπα και δεν ασκούν οποιαδήποτε πολιτική επιρροή, επισημαίνοντας παράλληλα ότι τυχόν δημοσιοποίηση δεν θα εξυπηρετούσε την αρχή της διαφάνειας.

Ο εκπρόσωπος του Υπουργείου Δικαιοσύνης και Δημοσίας Τάξεως, αφού επισήμανε την ανάγκη υιοθέτησης των συστάσεων της Επιτροπής GRECO, πρότεινε την εισαγωγή διατάξεων στο κείμενο της πρότασης νόμου με τις οποίες να επιβάλλονται κυρώσεις στο υπόχρεο πρόσωπο το οποίο παραλείπει να υποβάλει δήλωση περιουσιακών στοιχείων ή/και παραλείπει να ανταποκριθεί στις υποχρεώσεις του. Επιπρόσθετα, επισήμανε τη σημασία της διεύρυνσης του περιεχομένου της δήλωσης περιουσιακών στοιχείων, ώστε σ’ αυτή να περιλαμβάνονται και τα περιουσιακά στοιχεία των εξαρτώμενων μελών της οικογένειας, τα οποία αποτελούν μια ευρύτερη έννοια από αυτήν των ανήλικων τέκνων.

Στην πορεία της συζήτησης η επιτροπή έκρινε σκόπιμο να υιοθετήσει διαφορετική μέθοδο υποβολής περιουσιακών στοιχείων, μέσω της υποβολής καταστάσεων προσωπικής και επαγγελματικής περιουσίας, που περιλαμβάνουν την κατάσταση ενεργητικού και παθητικού, την κατάσταση εσόδων και εξόδων και την κατάσταση συμφιλίωσης. Ειδικότερα, στη βάση της ενημέρωσης που έτυχε η επιτροπή από εκπροσώπους του ΣΕΛΚ, η υποβολή των πιο πάνω καταστάσεων συμβάλλει στον αποτελεσματικότερο έλεγχο και στην επαλήθευση των περιουσιακών στοιχείων, καθώς και στον εντοπισμό τυχόν αδικαιολόγητου πλουτισμού.

Οι εκπρόσωποι του ΣΕΛΚ ενημέρωσαν μεταξύ άλλων την επιτροπή για τη μέθοδο καταγραφής και επεξεργασίας των οικονομικών καταστάσεων, οι οποίες περιλαμβάνουν το σύνολο της προσωπικής και επαγγελματικής περιουσίας τόσο της ακίνητης όσο και της κινητής περιουσίας. Περαιτέρω, τόνισαν ότι η κατάσταση ενεργητικού και παθητικού της περιουσίας δύναται να περιλάβει και τα περιουσιακά στοιχεία του/της συζύγου ή του/της συμβίου/συμβίας και των εξαρτωμένων μελών της οικογένειας του υπόχρεου προσώπου. Οι πιο πάνω εκπρόσωποι κατέθεσαν επίσης ενδεικτικές καταστάσεις επεξηγώντας το περιεχόμενο και τη διαδικασία υποβολής τους. Στόχος, όπως τόνισαν, είναι η διασφάλιση της ακρίβειας των οικονομικών στοιχείων και ο εντοπισμός της καθαρής περιουσίας, η οποία θα δύναται να δημοσιοποιηθεί.

Στο πλαίσιο της συνέχισης της συζήτησης, η Υφυπουργός παρά τω Προέδρω, με επιστολή που απέστειλε προς την επιτροπή, ημερομηνίας 27 Μαρτίου 2024, επισημαίνει τη σημασία υιοθέτησης των συστάσεων της Επιτροπής GRECO προς την Κύπρο, ώστε μεταξύ άλλων να παρέχεται αναλυτικότερη πληροφόρηση και καλύτερη συγκρισιμότητα των περιουσιακών στοιχείωντης δήλωσης. Επίσης, η εν λόγω δήλωση πρέπει να υποβάλλεται συχνότερα από ό,τι προβλέπεται στον υφιστάμενο νόμοκαι να διασφαλίζεται η ουσιαστική επαλήθευση του περιεχομένου της.

Η επιτροπή, στη βάση των διαμειφθέντων στο πλαίσιο της συζήτησης της πρότασης νόμου, ετοίμασε δέκα αναθεωρημένα κείμενα. Ειδικότερα, στο τελικό διαμορφωμένο κείμενο της πρότασης νόμουπροβλέπονται μεταξύ άλλων τα ακόλουθα:

1. Η αλλαγή του τίτλου της πρότασης νόμου, ώστε αυτή να τιτλοφορείται «Ο περί ο περί του Προέδρου, των Υπουργών και των Βουλευτών της Κυπριακής Δημοκρατίας (Υποβολή Καταστάσεων της Προσωπικής και Επαγγελματικής Περιουσίας και Έλεγχος αυτής) Νόμος του 2024».
2. Η προσθήκη νέου όρου και ορισμού για το «εξαρτώμενο μέλος της οικογένειας», ώστε οι πρόνοιες του προτεινόμενου νόμου να εφαρμόζονται και σε οποιοδήποτε μέλος της οικογένειας του υπόχρεου προσώπου του οποίου την οικονομική στήριξη και τα έξοδα διαβίωσης αναλαμβάνει το υπόχρεο πρόσωπο.
3. Η υποχρέωση του υπόχρεου προσώπου να υποβάλλει, πέραν των περιουσιακών στοιχείων του/της συζύγου του, και τα περιουσιακά στοιχεία του συμβίου/συμβίας του και των εξαρτώμενων μελών της οικογένειάς του.
4. Η αντικατάσταση του παραρτήματος του υφιστάμενου νόμου το οποίο περιλαμβάνει τη δήλωση περιουσιακών στοιχείων που πρέπει να υποβάλλονται από το υπόχρεο πρόσωπο, ώστε σ’ αυτό να περιλαμβάνονται τα ακόλουθα:

α. Κατάσταση ενεργητικού και παθητικού (ΚΕ&Π) της προσωπικής και επαγγελματικής περιουσίας εντός και εκτός της Δημοκρατίας του υπόχρεου προσώπου, η οποία ετοιμάζεται σε τιμές κόστους και περιλαμβάνει τα περιουσιακά στοιχεία του/της συζύγου του ή του/της συμβίου/συμβίας του και των εξαρτώμενων μελών της οικογένειάς του. Σημειώνεται ότι η ΚΕ&Π θα δημοσιοποιείται μαζί με την καθαρή περιουσία, η οποία είναι το άθροισμα της ΚΕ&Π του υπόχρεου προσώπου, του/της συζύγου ή του/της συμβίου/συμβίας του και των εξαρτώμενων μελών της οικογένειάς του.

β. Κατάσταση εσόδων και εξόδων που αφορά την κατ’ έτος αναλυτική κατάσταση εσόδων και εξόδων.

γ. Κατάσταση συμφιλίωσης που αφορά την καθαρή αύξηση ή μείωση της καθαρής περιουσίας που επήλθε την περίοδο μεταξύ δύο καταστάσεων ενεργητικού και παθητικού της προσωπικής και επαγγελματικής περιουσίας του υπόχρεου προσώπου.

1. Η ανάθεση στον Έφορο Φορολογίας της διενέργειας ελέγχου και επαλήθευσης της ορθότητας των περιουσιακών στοιχείων που περιλαμβάνονται στις καταστάσεις της προσωπικής και επαγγελματικής περιουσίας του υπόχρεου προσώπου. Για τον σκοπό αυτό η Ειδική Επιτροπή εντός τριάντα (30) ημερών θα διαβιβάζει τις καταστάσεις στον Έφορο Φορολογίας για τη διενέργεια του εν λόγω ελέγχου. Ο Έφορος, ασκώντας τις εξουσίες που του παρέχονται με βάση τον προτεινόμενο νόμο και τον περί Φορολογίας Νόμο, δύναται να έχει πρόσβαση σε κρατικά αρχεία και υπηρεσίες του κράτους για την εξασφάλιση των αναγκαίων στοιχείων και, αφού ακούσει τυχόν σχόλια και διευκρινίσεις από πλευράς του ελεγχόμενου υπόχρεου προσώπου, θα υποβάλλει εντός τριών (3) μηνών τυχόν παρατηρήσεις/συμπεράσματά του ενώπιον της Ειδικής Επιτροπής. Περαιτέρω, για σκοπούς έναρξης της ειδικής έρευνας προβλέπονται συγκεκριμένες προϋποθέσεις, όπως η υποβολή γραπτής ένορκης καταγγελίας στην Ειδική Επιτροπή ή η ύπαρξη συγκεκριμένων ευρημάτων από τον προκαταρκτικό έλεγχο στον οποίο προέβη ο Έφορος Φορολογίας. Ειδικότερα, η Ειδική Επιτροπή θα αναθέτει τη διενέργεια της εν λόγω ειδικής έρευνας στον Έφορο Φορολογίας, ο οποίος, με την ολοκλήρωσή της, θα προβαίνει στη σύνταξη σχετικού πορίσματος, το οποίο θα υποβάλλει στην Ειδική Επιτροπή.
2. Προς συμμόρφωση με τις διατάξεις του Γενικού Κανονισμού (ΕΕ) 2026/679 και του περί της Προστασίας Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου, ως η εισήγηση της Επιτρόπου Προστασίας Δεδομένων Προσωπικού Χαρακτήρα, θα δημιουργηθεί ειδική ιστοσελίδα της Ειδικής Επιτροπής στην οποία θα αναρτώνται οι συγκεκριμένες καταστάσεις ενεργητικού και παθητικού της περιουσίας υπόχρεων προσώπων. Περαιτέρω, προστίθεται πρόνοια για τη διασαφήνιση του ρόλου και των αρμοδιοτήτων του Εφόρου Φορολογίας όσον αφορά τη στήριξη της Ειδικής Επιτροπής και ειδικότερα όσον αφορά τη διενέργεια ελέγχου για διαπίστωση της ορθότητας των καταστάσεων περιουσίας και τη διεξαγωγή ειδικής έρευνας εναντίον υπόχρεου προσώπου.
3. Η προσθήκη πρόνοιας σύμφωνα με την οποία, εάν το υπόχρεο πρόσωπο, μετά την καθ’ οιονδήποτε τρόπο διακοπή ή λήξη της θητείας του, εκλεγεί εκ νέου στο ίδιο ή σε άλλο αιρετό αξίωμα ή διοριστεί σε κάποιο αξίωμα ή διοριστεί εκ νέου στο ίδιο ή σε άλλο μη αιρετό αξίωμα ή εκλεγεί σε αιρετό αξίωμα, δεν θα οφείλει να υποβάλει εκ νέου κατάσταση ενεργητικού και παθητικού, εφόσον έχει υποβάλει ήδη τις σχετικές καταστάσεις κατά τη λήξη της προηγούμενης θητείας του ή την απώλεια του αξιώματός του.
4. Η αύξηση των ποινών για το αδίκημα που αφορά την περίπτωση προσώπου το οποίο προέβη σε καταγγελία εναντίον υπόχρεου προσώπου και εκ προθέσεως παρέχει ψευδείς ή παραπλανητικές πληροφορίες, γνωρίζοντας ότι αυτές είναι ψευδείς ή ανακριβείς, ώστε η χρηματική ποινή των τριών χιλιάδων λιρών (£3.000) να αυξηθεί στα πενήντα χιλιάδες ευρώ (€50.000) και η ποινή φυλάκισης του ενός (1) έτους να αυξηθεί στα τρία (3) έτη.
5. Η προσθήκη πρόνοιας για επιβολή χρηματικής ποινής όσον αφορά την υποχρέωση τήρησης απόλυτης εχεμύθειας, ώστε, στην περίπτωση που πρόσωπο θα παραβαίνει την εν λόγω υποχρέωση, θα είναι ένοχο ποινικού αδικήματος και, σε περίπτωση καταδίκης του, θα τιμωρείται με χρηματική ποινή που δεν θα υπερβαίνει τα πενήντα χιλιάδες ευρώ (€50.000) ή με ποινή φυλάκισης που δεν θα υπερβαίνει τα τρία (3) έτη.
6. Η αύξηση των ποινών στην περίπτωση δημοσιοποίησης της καταγγελίας εναντίον υπόχρεου προσώπου από οποιοδήποτε πρόσωπο, ώστε οι δύο χιλιάδες λίρες (£2.000) να αυξηθούν στα δέκα χιλιάδες ευρώ (€10.000) και η ποινή φυλάκισης των έξι (6) μηνών να αυξηθεί στο ένα (1) έτος.
7. Η δημοσιοποίηση της κατάστασης ενεργητικού και παθητικού να πραγματοποιείται μέσω της ανάρτησής της για την όλη περίοδο της θητείας του υπόχρεου προσώπου στην ειδική ιστοσελίδα της Ειδικής Επιτροπής. Επίσης, η δημοσιοποίηση θα είναι δημόσια προσβάσιμη και για περίοδο δώδεκα (12) μηνών από την ημερομηνία λήξης της θητείας του υπόχρεου προσώπου ή από την ημερομηνία παραίτησής του ή απώλειας του αξιώματος που κατέχει.
8. Η προσθήκη πρόνοιας σύμφωνα με την οποία, εάν στην έκθεση της Ειδικής Επιτροπής μετά από διενέργεια ειδικής έρευνας από τον Έφορο Φορολογίας διαπιστώνεται ότι υπόχρεο πρόσωπο έχει περιλάβει στις καταστάσεις που υπέβαλε περιουσιακά στοιχεία των οποίων η πηγή δεν δικαιολογείται ή σ’ αυτές δεν περιλαμβάνονται επαρκείς επεξηγήσεις, τότε το πρόσωπο αυτό θα υπόκειται στις διατάξεις του περί της Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες Νόμου και τα ευρήματα από τον διενεργούμενο έλεγχο θα διαβιβάζονται στον Γενικό Εισαγγελέα της Δημοκρατίας από την Ειδική Επιτροπή.
9. Η προσθήκη πρόνοιας, ώστε, σε περίπτωση αποβιώσαντα υπόχρεου προσώπου ο οποίος δήλωσε ψευδή στοιχεία στις πιο πάνω καταστάσεις ή/και παρέλειψε να δηλώσει κινητή ή/και ακίνητη περιουσία, τα περιουσιακά στοιχεία που δεν περιλήφθηκαν σε αυτές να λογίζονται ως περιουσία υπόπτου, σύμφωνα με τις διατάξεις του περί Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες.
10. Η προσθήκη μεταβατικής διάταξης, σύμφωνα με την οποία οι διατάξεις του προτεινόμενου νόμου δεν θα τυγχάνουν εφαρμογής για όσα υπόχρεα πρόσωπα υπέβαλαν ήδη δήλωση περιουσιακών στοιχείων με βάση τις διατάξεις του υφιστάμενου καταργούμενου νόμου είτε κατά την ανάληψη του αξιώματός τους είτε κατά τους τελευταίους είκοσι τέσσερις (24) μήνες. Σημειώνεται ότι τα εν λόγω πρόσωπα θα έχουν όμως υποχρέωση να υποβάλουν τις προβλεπόμενες στον προτεινόμενο νόμο καταστάσεις περιουσίας εντός της καθορισμένης σ’ αυτόν προθεσμίας από τη λήξη της θητείας τους ή την ημερομηνία απώλειας του αξιώματός τους.
11. Η προσθήκη μεταβατικής διάταξης, ώστε ο προτεινόμενος νόμος να τεθεί σε ισχύ εντός τριών (3) μηνών από την ημερομηνία δημοσίευσής του στην Επίσημη Εφημερίδα της Δημοκρατίας.

Σημειώνεται περαιτέρω ότι, λόγω των εκτεταμένων αλλαγών που επέφερε η επιτροπή στο κείμενο της πρότασης νόμου, κρίθηκε σκόπιμο όπως αντικατασταθεί πλήρως ο υφιστάμενος νόμος από τον νέο προτεινόμενο νόμο. Ως εκ τούτου, στο τέλος του προτεινόμενου νόμου προστίθεται καταργητική διάταξη, σύμφωνα με την οποία από την ημερομηνία έναρξης της ισχύος του ο υφιστάμενος νόμος καταργείται.

Η Κοινοβουλευτική Επιτροπή Θεσμών, Αξιών και Επιτρόπου Διοικήσεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του αναθεωρημένου σύμφωνα με τα πιο πάνω κειμένου της πρότασης νόμου κατά τη συζήτησή της στην ολομέλεια του σώματος.

Σημειώνεται ότι, σε περίπτωση ψήφισης της πρότασης νόμου σε νόμο, αυτός θα τιτλοφορείται «Ο περί του Προέδρου, των Υπουργών και των Βουλευτών της Κυπριακής Δημοκρατίας (Υποβολή και Έλεγχος Καταστάσεων της Προσωπικής και Επαγγελματικής Περιουσίας) Νόμος του 2024».

2 Ιουλίου 2024

Αρ. Φακ.: 23.02.062.127-2021-ΜΣ/ΓΧ